proxectonos/corpus_dominio_cientifico huggingface dataset:
Bismutinita

A bismutina ou bismutinita é un sulfuro de fórmula Bi2S3. Contén un 81, 29% de bismuto, sendo a principal fonte a nivel mundial. Preséntase na natureza como unha especie mineral cinsenta e isomorfa da estibina, cun hábito cristalino moi semellante, predominando as formas aciculares ou tabulares. É soluble en ácido nítrico a altas temperaturas.
Normalmente encóntrase filóns de estaño e ouro a altas temperaturas.
Foi descuberta en 1832 nas minas de Potosí, Bolivia.
Bismuto

O bismuto é un elemento químico da táboa periódica cuxo símbolo é Bi e o seu número atómico é 83.
Este metal do bloque p, pesado, quebradizo e branco cristalino, parécese quimicamente aos elementos que o preceden no grupo, antimonio e arsénico (aínda que estes se adoitan considerar como semimetais).
É o metal con maior diamagnetismo e, despois do mercurio, é o elemento con menor condutividade térmica.
Emprégase nalgunhas aliaxes e algúns dos seus compostos empréganse como cosméticos e en aplicacións farmacéuticas.
Biso

O biso ou byssus é unha fibra natural obtida dos filamentos que segregan certos moluscos como a nacra (Pinna nobilis) para adherirse ás rocas na zona de marea. A súa elaboración desenvolvíase na área mediterránea (Tarento, Puglia —no sur de Italia— e a illa de Sardeña). Desde 1992 este molusco é unha especie protexida na Unión Europea e Croacia. Etimoloxía
O vocábulo biso, deriva do hebreo būṣ, 'liño fino'; do arameo bus; do grego βίσσος, 'un liño amarelado moi fino e o tecido que se obtén do'; do latín byssus, algodón fino. Así, orixinalmente, «biso» non só se refería ás secrecións dos moluscos senón tamén a diversos fíos finos —de liño, algodón ou seda— e os seus delicados tecidos. Características
O biso é unha fibra extremadamente fina que cando se fía e se trata con zume de limón adquire unha cor dourada permanente. Tecíanse prezados e custosísimos tecidos, coñecidos tradicionalmente como «biso» e na actualidade como «seda de mar», cos que se confeccionaban as roupas de personaxes importantes. Tamén se usaba a fibra para tricotar e conseguir xénero de punto.
Así mesmo o biso tiña propiedades terapéuticas ben coñecidas polos pescadores; grazas ás súas potentes propiedades hemostáticas era usado para a curación das feridas que os pescadores frecuentemente sufrían cos aparellos para a pesca. Tamén se usaba para curar a otite.
Bispectral IR Detector

BIRD, acrónimo de Bispectral InfraRed Detector, é un satélite artificial alemán lanzado o 22 de outubro de 2001 mediante un foguete indio PSLV desde o complexo de lanzamento de Sriharikota. Características
A misión de BIRD, de 94 kg de masa, é servir de demostrador tecnolóxico para sensores de teledetección e realizar observacións da superficie terrestre coa finalidade de observar incendios forestais e cambios na vexetación. Instrumentos
BIRD leva dous instrumentos a bordo: HSRS (Hot SPOT Recognition Sensor system): un sensor infravermello de dous canais para a observación da superficie terrestre.
WAOSS-B (Wide-Angle Optoelectronic Stereo Scanner): unha cámara estereográfica de gran angular.
Bit

Bit (contracción de díxito binario, “BI/nary digi/T” en inglés) é a menor unidade de información usada na Teoría de cordas e na gravación. Un bit ten un único valor, 0 ou 1, tamén interpretado como verdadeiro ou falso, ou neste contexto calquera dous valores mutuamente exclusivos. Características
Fisicamente, o valor dun bit é, dun xeito xeral, almacenado como unha carga eléctrica que, dependendo se se sitúa por enriba ou abaixo dun nivel de carga, corresponderalle un "0" ou un "1".
Aínda que os computadores teñen instrucións (ou comandos) que poden manipular bits, xeralmente a información almacénase en múltiplos de bits, chamados bytes, de 8 bits ou octetos. Existen tamén termos para referirse a múltiplos de bits usando patróns prefixados, como kilobit (kb), megabit (Mb) e xigabit (Gb), que non se deben confundir cos respectivos kilobyte (kB), megabyte (MB) e xigabyte (GB).
En telecomunicacións, o volume de tráfico en redes de computadores son descritos xeralmente en termos de bits por segundo (bps). Como exemplos: “un módem de 56 kpbs é capaz de transferir dados a unha velocidade de 56 kilobits por cada segundo” (o que equivale a 7 kilobytes, 7 kB, con B maiúsculo para mostrar que nos estamos referindo a bytes e non a bits).
As redes Ethernet transfiren dados a velocidades que varían de 10 megabits por segundo a 1000 megabits por segundo (de 1, 25 a 125 megabytes por segundo). Abreviación
Esta unidade consta no Sistema Internacional de Unidades, polo que a súa abreviación ou símbolo está oficializada uniformemente en tódolos países. Hai dúas propostas para simbolizar esta unidade cando se combina cos prefixos oficiais: O símbolo é "b" ou "bit" (nótese a minúscula) segundo o estándar IEC 60027 da Comisión electrotécnica internacional (International Electrotechnical Commission, a IEC). A letra "B" en maiúscula é o símbolo establecido na norma oficial e de uso para byte
O símbolo é "b" segundo a recomendación IEEE 1541 (2002) do Instituto de enxeñeiros eléctricos e de electrónica (Institute of Electrical and Electronics Engineers, o IEEE)
Estas dúas organizacións son: con ánimo de lucro,
non-gobernamentais,
corpos moi vagos coma os funcionarios á hora de estableceren estándares
internacionais
señoriais
A diferenza oficializadora entre elas podería consistir: en que os membros da IEC son comités nacionais e que o representante español é AENOR (a Asociación española de normalización e certificación, que establece as normas UNE), xunto con outras entidades oficiais ou case oficiais do prestixio de BSI, ANSI ou un subcomité da DIN; e
en que a colaboración coa Organización internacional de estandarización (International Organization for Standardization, máis coñecida como ISO) é máis estreita coa IEC que coa IEEE.
BitTorrent

BitTorrent é un protocolo de distribución de arquivos e ficheiros por Internet entre parceiros (peer to peer ou P2P). Bram Cohen, antigo estudante da Universidade de Buffalo, deseñou o protocolo en abril de 2001 e publicouno o 2 de xullo dese ano, facéndose coñecida na CodeCon de 2002 en San Francisco. A versión máis recente é de 2013. A primeira ferramenta que implementou tal protocolo foi escrita en Python e está publicada baixo a licenza MIT. As aplicacións populares de BitTorrent de arestora inclúen a Transmission e Deluge. Historia
BitTorrent gañou a súa fama ao permitir que moita xente descargase os mesmos arquivos sen ver diminuída a velocidade de transferencia. Isto conséguese grazas a que todos os parceiros, ou usuarios que descargan arquivos ou ficheiros, comparten as partes que xa teñen dos arquivos cos demais parceiros. Cada parceiro forma parte dun enxame e contribúe á distribución do contido. Aplicacións
As aplicacións libres máis empregadas son: Deluge
KTorrent
qBittorrent
Transmission
Bitcoin

O bitcoin (símbolo: ; abreviatura: BTC) é unha criptomoeda descentralizada creada por un autor anónimo de pseudónimo Satoshi Nakamoto. Está subdividida en 10 millóns de unidades máis pequenas chamadas satoshis.
É a moeda alternativa máis empregada cun mercado total de 100 millóns de USD. No canto de ser creados por unha entidade central, a rede peer-to-peer de bitcoin regula a creación e intercambio de bitcoins segundo a programación da mesma rede. Hai nodos que se dedican a crear e a verificar bitcoins mediante operacións matemáticas que requiren gran capacidade de potencia de cálculo. Está establecido que non haberá máis de 21 millóns de bitcoins, cifra á que se calcula chegar no ano 2140. Historia
Dende a década de 1970, a utilización de sinaturas dixitais baseadas en criptografía asimétrica proporcionou un forte control de propiedade. Sobre a base da criptografía asimétrica, en 1998 Wei Dai describiu a b-Money como unha solución descentralizada ó problema dos pagamentos electrónicos. Posteriormente, Nick Szabo e Hal Finney estenden e complementan o traballo de Wei Dai.
En 2008, Satoshi Nakamoto publica un artigo na lista de criptografía de metzdowd. com no que describe o protocolo.
O 3 de xaneiro de 2009, a rede Bitcoin entra en funcionamento coa publicación do primeiro cliente, de código aberto, e a creación dos primeiros bitcoins. Até a invención de Bitcoin, era obrigado que todos os pagamentos no comercio electrónico se canalizasen a través de entidades centralizadas de confianza, polo xeral bancos e outras empreses financeiras, que xestionaban o seguimento de todas as transaccións.
Bitcoin Cash

O Bitcoin Cash é unha criptomoeda descentralizada que xurdiu en agosto de 2017 como resultado dunha bifurcación ("hard fork") da cadea de bloques de Bitcoin. O seu obxectivo principal é mellorar a escalabilidade e reducir as comisións por transaccións en comparación co Bitcoin orixinal. Para iso, incrementouse o límite do tamaño dos bloques da cadea, pasando de 1 MB a 8 MB inicialmente, e despois a 32 MB, o que permite procesar un maior número de transaccións nun menor tempo.
Bitcoin Cash busca ser unha moeda dixital de uso máis práctico para transaccións diarias, promovendo pagos rápidos, seguros e con baixos custos. A pesar de compartir moitas semellanzas técnicas co Bitcoin, as dúas redes son independentes, coas súas propias comunidades, políticas e desenvolvemento tecnolóxico.
Esta criptomoeda é compatible con carteiras dixitais e plataformas de intercambio de criptodivisas en todo o mundo, e ten un sistema descentralizado que non depende de ningunha autoridade central ou goberno. Bitcoin Cash, con todo, tamén foi obxecto de debates e controversias dentro da comunidade cripto, especialmente en relación á súa visión e diferenciación respecto ao Bitcoin.
Biólogo, bióloga

Un biólogo ou unha bióloga é un científico dedicado á bioloxía. Os biólogos estudan os organismos vivos e a súa relación coa súa contorna. Os biólogos involucrados na investigación de base tentan descubrir os mecanismos que gobernan o funcionamento dos organismos vivos. Os biólogos que se dedican á investigación aplicada tentan desenvolver ou mellorar procesos médicos, industriais ou agrícolas. Algúns biólogos traballan en postos directivos coordinando ou supervisando a investigación. Os técnicos levan a cabo tarefas especializadas utilizando equipamento de laboratorio. Formación
Existen varios graos e mestrados das disciplinas da bioloxía que en Galicia se imparten nas tres universidades: na Universidade da Coruña, na Universidade de Santiago de Compostela e na Universidade de Vigo.
Bión de Abdera

Bión de Abdera (en latín Bion, en grego antigo Βίων) foi un matemático e astrónomo de Abdera, discípulo de Demócrito. Traxectoria
Escribiu tanto en dialecto xónico como en ático e foi o primeiro en dicir que había algunhas partes da Terra onde era noite durante seis meses e os outros seis meses eran sempre de día, segundo Dióxenes Laercio.
Probabelmente sexa o mesmo Bión que Estrabón considera un astrólogo.
Bión de Soli

Bión (en grego antigo Βίων e en latín Bion) foi un escritor da Grecia antiga mencionado por Dióxenes Laercio como autor dunha obra sobre Etiopía (Αἰθιοπικά), da cal se conservaron algúns fragmentos se conservaron na obra de Plinio o Vello e Ateneo de Naucratis. Naceu en Soli ou Solos (Cilicia). Traxectoria
Plutarco fala dun Bión que di recoller unha tradición sobre as Amazonas, e Agatías cita un Bión a quen lle atribúe unha historia de Asiria, pero non é seguro que sexa o mesmo personaxe. Varrón menciona a Bión de Solos como escritor sobre agricultura e así o confirma tamén Plinio. Algúns autores cren que Bión de Soli é a mesma persoa que Cecilio Bión. Descoñécese a época na que viviu.
Biótopo

O biótopo (do grego βίος - bios
vida + τόπoς
lugar, ou sexa, lugar onde se encontra vida) é o espazo físico, natural e limitado onde habita unha determinada biocenose ou comunidade. Trátase dunha unidade ambiental ocupada por organismos de diversas especies que posúen un hábitat relativamente uniforme.
A noción de biótopo foi creada polo zoólogo alemán Ernst Haeckel (1834-1919) e exposta no seu libro General Morphology (1866). Este concepto tamén serve para determinar unha área ou tipo de área que, dende o punto de vista ecolóxico, posúe características semellantes. Límites e tamaño do biótopo
O seu tamaño é moi relativo: pode ser tan grande como un océano onde habitan unha gran diversidade de animais e plantas, ou pode ser tan pequeno como o acuario dunha casa onde habitan uns poucos peixes.
Nalgunhas ocasións é fácil describir o límite dun biótopo, como cando se produce un cambio brusco no medio como por exemplo nunha poza ou un lago, máis noutras o límite non está tan claro, xa que este acontece de forma gradual. Diferenzas entre biótopo e hábitat
O biótopo fai referencia entre outros factores á superficie o volume que ocupa a biocenose recoñecendo así un edafotopo o referido ao substrato, un climátopo en canto ás características climáticas, e un hidrótopo tendo en conta os aspectos hidrográficos, en cambio o hábitat e o ambiente físico ou xeográfico no que habita unha poboación ou especie co que reúne as condicións axeitadas para que dita especie poida alimentarse e reproducirse. Características
As principais características dun biótopo son: Climatolóxicas: son as características ambientais.
Xeolóxicas: son as características físicas e químicas do solo.
Hidrográficas: son as características referidas á auga, a súa distribución e o seu desprazamento.
Topográficas: fan referencia a altitude do biótopo.
Bjarne Stroustrup

Bjarne Stroustrup, nado en Aarhus o 30 de decembro de 1950, é un científico da computación e catedrático de ciencias da computación dinamarqués na Universidade A&M de Texas. Destacou por desenvolver a linguaxe de programación C++.
Bjørn Dæhlie

Bjørn Erlend Dæhlie, nado en Elverum o 19 de xuño de 1967, é un esquiador de fondo retirado e empresario noruegués. Entre 1992 e 1999 gañou a Copa Mundial Nórdica en seis ocasións, finalizando en segundo posto en 1994 e 1998. Dæhlie gañou un total de 29 medallas olímpicos e eno Campionato Mundial entre 1991 e 1999, que o converten no esquiador de fondo máis laureado da historia.
Ademais de ser recoñecido polas súas participacións deportivas, Dæhlie é unha icona cultural norueguesa. Dende a súa retirada, investiu no negocio inmobiliario, que lle deron unha fortuna de máis de 250 millóns de coroas norueguesas, e na moda, cunha empresa propia de indumentaria e accesorios para esquiadores. Aparece frecuentemente na publicidade e mesmo presentou o programa de televisión Gutta på tur.
Comezou a practicar distintos deportes dende pequeno, inclinándose profesionalmente polo esquí por suxestión dun adestrador, a pesar de que desexaba ser xogador de fútbol. A súa primeira aparición olímpica foi nos Xogos Olímpicos de Calgary (1988) como parte do equipo noruegués, onde finalmente non disputou ningún evento, aínda que si lle serviu para dar os primeiros pasos no deporte profesional. Debutou no Campionato Mundial o ano seguinte. As súas primeiras medallas obtívoas nos Xogos Olímpicos de Albertville (1992), con tres ouros. Resultados olímpicos
12 medallas (8 ouros e 4 pratas) Resultados no Campionatos do Mundo
17 medallas (9 ouros, 5 pratas, 3 bronces)
Black Arrow

Black Arrow foi un foguete de construción totalmente británica e cancelado en 1971. Conseguiu poñer en órbita o satélite Prospero (X-3) o 28 de outubro de 1971. Características
Black Arrow é o único lanzador orbital indíxena que tivo Reino Unido. Comezou a desenvolverse nos anos 1960 usando como base a experiencia co foguete Black Knight e cancelouse en xullo de 1971 tras conseguir poñer en órbita ao satélite Prospero. Era un foguete de tres etapas que usaba oito motores Gamma na primeira etapa, agrupados en catro pares, mentres que a segunda etapa usaba dous motores Gamma con tobeiras máis longas para un mellor rendemento no baleiro. A terceira etapa usaba un motor de propelente sólido Waxwing fabricado por RPE Westcott.
Black Knight

Black Knight é un filme estadounidense dirixido por Gil Junger que se estreou no 2001. Está protagonizado por Martin Lawrence, xunto con Marsha Thomason, Tom Wilkinson, Vincent Regan e Kevin Conway. No filme, Lawrence intepreta a Jamal, un afroamericano que traballa nun parque temático que é transportado á era medieval en Inglaterra. O filme foi rodado en varias localizacións de Carolina do Norte. Personaxes
Martin Lawrence como Jamal Walker/"Skywalker"
Marsha Thomason como Victoria/Nicole
Tom Wilkinson como Sir Knolte de Marlborough
Kevin Conway como Rei Leo
Vincent Regan como Percival
Daryl Mitchell como Steve
Michael Countryman como Phillip
Jeannette Weegar como Princesa Regina
Erik Jensen como Derek
Dikran Tulaine como Dennis
Helen Carey como Raíña
Robert Alan Harris como Escudeiro do Rei Leo
Black Knight (foguete)

Black Knight foi un foguete suborbital de probas británico usado entre 1959 e 1965. Características
Black Knight foi creado para probar oxivas de reentrada atmosférica para o mísil de alcance medio Blue Streak. Posteriormente foi usado para probas patrocinadas polos Estados Unidos relacionadas coa identificación de firmas de radar.
O proxecto arranco en 1955, con Sanders Roe seleccionada para construír un foguete capaz de elevar 115 kg de carga útil a 800 km de altura e permitir reentradas a velocidades de 5 km/s. O mísil Blue Streak sería cancelado en abril de 1960, pero o Black Knight seguiu sendo usado para estudar a firma de radar das estelas de plasma deixadas polas oxivas durante a súa reentrada, importante para o desenvolvemento de sistemas de alerta temperá contra mísiles. Para estas probas os Black Knight usaban unha segunda etapa Cuckoo-1B ou Cuckoo-2 para acelerar as oxivas cara a Terra unha vez chegadas ao apoxeo e simular unha reentrada balística real. Estas series de probas foron denominadas Gaslight e Dazzle.
Os motores Gamma que propulsaban os Black Knight, alimentados por queroseno e peróxido de hidróxeno, foron usados para o lanzador orbital Black Arrow, que funcionou entre 1969 e 1971.
Lanzáronse 22 Black Knight, todos desde o Centro de Lanzamento de Woomera, en Australia, con tres fallos.
Black Lives Matter

Black Lives Matter (BLM, literalmente en inglés 'As vidas [das persoas] negras importan' ou 'as vidas dos negros importan') é un grupo activista internacional. Orixináronse na comunidade afroamericana. Están en contra da violencia e do racismo sistémico dos policías brancos cara aos negros. Historia
O movemento comezou en 2013 co cancelo #BlackLivesMatter nas redes sociais. Comezou despois da absolución de George Zimmerman pola morte de Trayvon Martin. Fíxose famoso polas manifestacións na rúa tras a morte de Michael Brown e Eric Garner. O primeiro provocou disturbios e disturbios en Ferguson, Missouri. Este último provocou protestas en todos os Estados Unidos.
Tras as protestas de Ferguson, os participantes en Black Lives Matter manifestáronse contra a morte doutros afroamericanos, como Freddie Gray, Sandra Bland, Laquan McDonald, Philando Castile e Alton Sterling.
En 2020, durante as protestas por George Floyd, Black Lives Matter foi moito máis aceptada. Black Lives Matter presentou unha demanda contra o departamento de policía de Seattle, Washington, por violencia contra os manifestantes.
"Agora isto é algo ao que as figuras como os Mitt Romney do mundo poden unirse, e iso era algo inimaxinable en 2014", dixo Justin Hansford, director executivo do Centro de Dereitos Civís Thurgood Marshall da Universidade de Howard e tamén activista en Ferguson. "Isto é o resultado de seis anos de duro traballo por parte das persoas que están no movemento e propuxeron tantas discusións que realmente cambiaron os corazóns e as mentes das persoas. " Críticas
O movemento tamén afrontou diversas críticas. Algunhas delas cuestionan a presentación e interpretación das estatísticas sobre violencia policial, como a exposta por Deroy Murdock no New York Post. Ademais, algúns líderes do movemento polos dereitos civís, como o profesor de economía Glenn Loury, argumentan que a concentración do BLM na violencia policial pode levar a unha representación estatística desproporcionada e que podería ser máis eficaz centrarse na reforma das estruturas sociais e na educación infantil. Porén, estas críticas forman parte dun debate máis amplo sobre a mellor maneira de abordar a desigualdade racial e a violencia sistémica.
Black Mirror: Bandersnatch

Black Mirror: Bandersnatch é un filme interactivo de 2018 dirixido por David Slade. Trátase dun suspense psicolóxico da serie antolóxica Black Mirror. Escribiuno o creador da serie Charlie Brooker, e Netflix estreouno internacionalmente o 28 de decembro de 2018. Características
En Bandersnatch, os espectadores poden tomar decisións polo personaxe principal, o mozo programador de videoxogos Stefan Butler (Fionn Whitehead) que está a adaptar unha novela de fantasía do estilo "escolle a túa propia aventura". Outros personaxes inclúen a Mohan Thakur (Asim Chaudhry) e Colin Ritman (Will Poulter), ámbolos dous traballando na compañía de videoxogos, o pai de Butler, Peter (Craig Parkinson) e a terapeuta de Butler, a doutora Haynes (Alice Lowe). O filme baséase no videoxogo homónimo de Imagine Software que non puido estrearse por mor da bancarrota da compañía.
Black Mountains, Gales

As Black Mountains (Montañas Negras), en galés Y Mynyddoedd Duon ou Y Mynydd Du, son unha cadea montañosa do centro-sueste de Gales, nos condados de Powys e Monmouthshire. Son parte da cordilleira de Brecon Beacons, e caracterízase por cumes rochosos e vales profundos. O punto máis elevado é Waun Fach, de 811 metros e o segundo máis alto é Pen y Gadair Fawr, de 800 metros.
Chegan até a fronteira do condado inglés de Herefordshire. Esténdense por unha área triangular: entre os concellos de Abergavenny (sueste), Hay-on-Wye (norte) e Llangors (oeste).
Tamén se pode acceder desde os municipios de Talgarth e Crickhowell e son un lugar popular para andar a pé e realizar actividades ao ar libre.
Black Panther (filme)

Black Panther é un filme estadounidense de 2018 de superheroes baseado no personaxe homónimo de Marvel Comics. Foi producido por Marvel Studios e distribuído por Walt Disney Studios Motion Pictures. É o filme número 18 do Universo cinematográfico de Marvel. O filme foi dirixido por Ryan Coogler, quen coescribiu o guión xunto con Joe Robert Cole. Está protagonizado por protagoniza Chadwick Boseman no papel de T'Challa/Pantera Negra, xunto con Michael B. Jordan, Lupita Nyong'o, Danai Gurira, Martin Freeman, Daniel Kaluuya, Letitia Wright, Winston Duke, Angela Bassett, Forest Whitaker e Andy Serkis. Personaxes
Chadwick Boseman como T'Challa / Black Panthe
Michael B. Jordan como Erik Killmonger|N'Jadaka / Erik "Killmonger" Stevens
Lupita Nyong'o como Nakia
Danai Gurira como Okoye
Martin Freeman como Everett K. Ross
Daniel Kaluuya como W'Kabi
Letitia Wright como Shuri
Winston Duke como M'Baku
Angela Bassett como Ramonda
Forest Whitaker como Zuri
Andy Serkis como Ulysses Klaue
Black Panther: Wakanda Forever

Black Panther: Wakanda Forever é un filme estadounidense de 2022 dirixido por Ryan Coogler baseado no personaxe de Shuri / Black Panther. Producido por Marvel Studios e distribuído por Walt Disney Studios Motion Pictures, é unha secuela de Black Panther (2018) e o trixésimo filme do Marvel Cinematic Universe (MCU). Foi escrito por Coogler e Joe Robert Cole, e está protagonizado por Letitia Wright como Shuri / Black Panther, xunto con Lupita Nyong'o, Danai Gurira, Winston Duke, Florence Kasumba, Dominique Thorne, Michaela Coel, Mabel Cadena, Tenoch Huerta Mejía, Martin Freeman, Julia Louis-Dreyfus e Angela Bassett. No filme, os líderes de Wakanda loitan para protexer a súa nación a raíz da morte do rei T'Challa. Personaxes
Letitia Wright como Shuri / Black Panther
Lupita Nyong'o como Nakia
Danai Gurira como Okoye
Winston Duke como M'Baku
Florence Kasumba como Ayo
Dominique Thorne como Riri Williams
Michaela Coel como Aneka
Mabel Cadena como Namora
Tenoch Huerta Mejía como Namor
Martin Freeman como Everett K. Ross
Julia Louis-Dreyfus como Valentina Allegra de Fontaine
Angela Bassett como Ramonda
Black house

Unha black house, blackhouse ou black-house (en gaélico escocés, t(a)igh-dubh; en gaélico irlandés, tí dubh ) é un tipo de casa tradicional nas Terras Altas de Escocia, as Hébridas e Irlanda. Etimoloxía
A orixe do nome, literalmente en galego, "casa negra" é controvertida. A palabra podería ter menos de 150 anos e podería ser sinónimo de "inferior". En Lewis, en particular, puido ser usado para distinguir as antigas casas dalgunhas das novas "casas brancas" (en gaélico escocés, taigh-geal; en gaélico irlandés, tí geal, tí bán ), con muros de pedra seguindo o estilo escocés harl. Tamén pode haber certa confusión sobre a semellanza fonética entre "dubh", que significa "negro" e " tughadh ", que significa "teito de palla". Descrición
Os edificios foron construídos en xeral con dobres muros de pedra seca con terra e cuberta de palla cuberta con palla de cereais ou xuncos. O chan era principalmente de baldosas, ou terra e había un fogar central para o lume. Non había cheminea pola que escapase o fume, pero se abría polo tellado.
As blackhouses servían para albergar tanto gando como persoas, polo que a xente vivía nun extremo e os animais no outro cunha separación entre eles.
As casas escocesas construíronse máis altas que anchas, pero nalgúns casos eran pequenas e anchas.
Blackgaze

O blackgaze é un xénero de fusión do black metal e o shoegazing orixinado a comezos do século XXI. Este xénero adoita combinar elementos habituais do black metal, incluíndo ritmos blast beat e gritos agudos, xunto a elementos mélodicos e estilos de son de guitarra de tipo Wall of Sound asociados ao shoegazing. O grupo francés Alcest acredítase como a influencia e pioneiro do xénero, mentres que o grupo estadounidense Deafheaven é un exemplo habitual nas descricións das características deste xénero.
Blackwood

Blackwood (en galés Coed Duon) é unha vila galesa localizada á beira do río Sirhowy no condado de Caerphilly.
Fundouna John Hodder Moggridge, propietario dunha mina nos arredores, nos primeiros anos do século XIX coa intención de convertela nunha vila modelo na que habitasen os seus traballadores. Mais as deplorables condicións laborais que se daban na Revolución Industrial fixo que a localidade se convertese no centro do cartismo no sur de Gales nos anos 1830.
Blade Runner 2049

Blade Runner 2049 é un filme estadounidense de ciencia ficción, cyberpunk e cinema negro dirixido por Denis Villeneuve e escrito por Hampton Fancher e Michael Green. É unha secuela do filme de 1982 Blade Runner, e está protagonizado por Ryan Gosling e Harrison Ford, xunto con Ana de Armas, Sylvia Hoeks, Robin Wright, Mackenzie Davis, Carla Juri, Lennie James, Dave Bautista e Jared Leto nos papeis secundarios. Ambientado trinta anos despois dos eventos do filme orixinal, conta a historia dun humano creado por bioenxeñaría chamado K, que descobre os restos dunha replicante que estivo embarazada, o cal é imposible. Para previr unha posible guerra entre os replicantes e os humanos, K debe atopar ó fillo desa replicante e destruír calquera proba relacionada con el.
A fotografía principal do filme realizouse en Budapest, Hungría entre xullo e novembro de 2016. Blade Runner 2049 estreouse nos Ánxeles o 3 de outubro de 2017 e nos Estados Unidos o 6 de outubro de 2017, en 2D, 3D e IMAX.
Estreouse en galego o 28 de novembro de 2024 a través da TVG.
Blair Witch (filme)

Blair Witch é un filme estadounidense de 2016 dirixido por Adam Wingard e escrito por Simon Barrett. É o terceiro e derradeiro filme da serie Blair Witch e a secuela directa do filme de 1999 The Blair Witch Project, ignorando os eventos do filme de 2000 Book of Shadows: Blair Witch 2. Blair Witch está protagonizado por James Allen McCune, Callie Hernandez, Brandon Scott, Corbin Reid, Valorie Curry e Wes Robinson. O filme, rodado no estilo de metraxe atopada, e conta a historia dun grupo de estudantes e os seus guías locais que entran no bosque das Black Hills Forest, en Maryland para desvelar os misterios arredor da desaparición de Heather Donahue, a irmá dun dos personaxes. Personaxes
James Allen McCune como James Donahue
Callie Hernandez como Lisa Arlington
Brandon Scott como Peter
Corbin Reid como Ashley
Valorie Curry como Talia
Wes Robinson como Lane
Blaise Cendrars

Frédéric-Louis Sauser, coñecido como Blaise Cendrars, nado en Neuchâtel o 1 de setembro de 1887 e finado en París o 21 de xaneiro de 1961, foi un escritor suízo en lingua francesa. Traxectoria
Adoptou a nacionalidade francesa en 1916. As súas viaxes, reais e imaxinarios, son a fonte de inspiración principal da súa poesía e da súa prosa. Tras enrolarse na Lexión Estranxeira, participou na primeira guerra mundial na que perdeu o brazo dereito, amputado en 1915 por riba do cóbado. Este acontecemento marcará a súa obra profundamente, posto que se o seu brazo dereito é o que lle serve para o seu oficio de escritor tamén é o que usa como pianista. A guerra decidiu a súa vocación.
Blaise Pascal

Blaise Pascal, nado en Clermont-Ferrand o 19 de xuño de 1623 e finado en París o 19 de agosto de 1662, foi un matemático, físico, filósofo e teólogo francés. Traxectoria
Fillo do matemático Étienne Pascal e de Antoinette Bégon. Perdeu á súa nai aos tres anos de idade. O pai decidiu educar persoalmente aos seus fillos decidindo, así mesmo, desprazarse a París onde se opuxo ás medidas fiscais do Cardeal Richelieu e tivo que escapar á Bastille. Tras recuperar o seu favor, instalouse en Rouen onde foi delegado rexio.
O neno Pascal, cando tiña 11 anos, escribiu un tratado sobre os sons e, pouco máis tarde, sobre os principios de Euclides verbo dos ángulos dos triángulos. Con 16 anos, redactou un ensaio sobre as seccións cónicas. Aos 18 anos, construíu unha calculadora mecánica.
Realizou estudos de hidrostática e implicouse na polémica xansenista debido ás súas inquedanzas relixiosas.
Dunha saúde moi feble, non se coñece con exactitude cal foi a causa da súa morte. Científico
Contribuíu á creación da xeometría proxectiva e ao cálculo de probabilidades, así como ao desenvolvemento do cálculo infinitesimal, a mecánica dos fluídos e a presión atmosférica e perfeccionou o barómetro de Torricelli. Refutou o concepto de horror ao baleiro. Dentro da análise combinatoria é célebre o triángulo de Pascal relacionado co teorema binomial.
A el débeselle o teorema de Pascal que determina que nun hexágono nunha cónica as rectas que contiveren as beiras opostas intercéptanse en puntos colineares.
Tamén formulou o principio ou Lei de Pascal que di que a presión producida nun líquido en equilibrio se transmite integralmente a todos os puntos do líquido e ás paredes do recipiente. Filósofo e Teólogo
Pascal aprehende ao home pola súa dimensión pensante como Descartes, pero o concibe na súa fraxilidade; o home é unha cana pensante. Só con Deus o home adquire a súa auténtica grandeza.
Pascal distingue entre razón e corazón. Só no corazón cáptanse os primeiros principios que sosteñen a articulación dos razoamentos, o discurso lóxico. O corazón ten razóns que a razón non coñece.
Pascal é debedor de Agostiño de Hipona e considera que existe o perigo de facer un ídolo da verdade mesma: a verdade sen amor non é Deus; é a súa imaxe, un ídolo que non se ha de estimar nin adorar. Para el existen dúas desviacións para acadar a auténtica Verdade onde o home se encontra a si mesmo: rexeitar a razón e non admitir máis que a razón. Obras
Essai pour les coniques (1640)
Experiences nouvelles touchant le vide (1647)
Écrit sur la signatu
re du formulaire (1661)
Les Provinciales (1658)
Les Pensées (póstumo)
Traité du triangle arithmétique (póstumo)
De l'esprit géométrique (1658)
Traité de l'équilibre des liqueurs et de la pesanteur de la masse de l'air (1648)
Blame! (filme)

Blame! (estilizado como BLAME! ) é un filme anime xaponés de 2017 dirixido por Hiroyuki Seshita, producido por Polygon Pictures e escrito por Tsutomu Nihei. Baséase na serie manga Blame! , que foi escrita e ilustrada por Tsutomu Nihei. Foi estreada mundialmente por Netflix o 20 de maio de 2017.
Blanca Rego Constela

Blanca Rego Constela, nada en Ferrol en 1974, é unha artista audiovisual, cineasta e “noisemaker” galega, coñecida tamén polo seu alias “_blank”. Tamén é tradutora, redactora, creadora de contidos audiovisuais e especialista en cine e arte sonora. Traxectoria
Rego naceu en Ferrol, mais en 1993 mudouse a Barcelona onde comezou os seus estudos de dirección de cine en C. E. C. C. até 1996. Posteriormente ampliou a súa formación cursando estudos de animación e multimedia entre 1996 e 1999 na academia Fak d'Art (A Faktoria d'Art).
Nos seus traballos creativos afonda nas posibles relacións entre a imaxe e o son tal e como expresa no seu manifesto de artista. Desde 2008, coedita o blog Mediateletipos sobre cultura aural e activismo audiovisual. Obra
O seu traballo proxectouse en diferentes festivais de cine internacionais e exposicións. Rego participou en conferencias e residencias artísticas en centros de arte, museos e fundacións de primeira fila como:
Blastophaga psenes

Blastophaga psenes é un himenóptero apócrito da familia Agaonidae. É unha das especies de avespas encargadas da polinización dos figos. A polinización realízana as avespas femias que entran ao sicono por un orificio natural chamado ostíolo e poñen os ovos dentro deste. B. psenes está especializado nunha soa especie de figos, o figo comestible ou cultivado Ficus carica.
Blastómero

Os blastómeros son un tipo de células embrionarias animais indiferenciadas resultantes da segmentación do cigoto despois da fecundación. Estas células posúen totipotencia, é dicir, que poden dar orixe a células de calquera tecido.
No ser humano, os blastómeros orixínanse despois da fecundación e divídense por mitose. Dous días despois da fecundación hai 4 blastómeros, e uns 8 ao terceiro día. Mórula
Os blastómeros divídense rápida e repetidamente durante os primeiros días da xestación aínda que o tamaño do embrión permanece constante (aumenta o número de células mais non o seu tamaño). Pasados catro días, o ovo fecundado ten máis de 32 blastómeros, recibindo a partir dese momento o nome de mórula.
Posteriormente prodúcese a blastulación, que representa o inicio da diferenciación celular de tal maneira que un grupo de blastómeros se sitúan formando unha envoltura externa denominada trofoblasto, que posteriormente dará orixe á placenta, mentres que outros se agrupan constituíndo a masa celular interna ou embrioblasto que dará orixe ao embrión.
Blastóporo

En embrioloxia animal, o blastóporo é unha abertura que serve de comunicación na fase embrionaria, poñendo en contacto o arquéntero (cavidade dixestiva) co medio externo.
Xorde na fase embrionaria de gástrula, cando comeza a diferenciación celular. Outra abertura xorde posteriormente (aínda durante o desenvolvemento embrionario).
Na maioría dos animais o blastóporo dá orixe á boca (protóstomos).
Nos equinodermos e nos cordados o blastóporo dá orixe ao ano (deuteróstomos).
Bleda

Bleda (390-445), ou Buda (segundo as crónicas húngaras) foi un dos dous xefes que tiveron os hunos asentados en Europa Oriental entre 434 e 445. O outro xefe era Atila, o seu irmán, que herdou o trono xunto con el trala morte do seu tío Rugas. Traxectoria
Segundo a tradición, Bleda e Atila naceron de Bendeguz, o líder dos hunos. Nun primeiro momento, Atila e Bleda optaron por proseguir coa paz cos romanos. Polo tratado de Margus (hoxe Požarevac), o Imperio romano de Oriente duplicaba os tributos anuais ós hunos e entregáballes varias tribos xermánicas que desertaran do exército huno e se refuxiaran á outra beira do Danubio. Durante os 5 anos seguintes mantívose a paz, e Atila e Bleda aproveitaron para realizar incursións contra o Imperio sasánida, aínda que foron finalmente derrotados cando trataban de conquistar Armenia.
No 439, hunos e romanos acusáronse mutuamente de romper o tratado de Margus. En consecuencia, volveu a guerra entre ambos, e os exércitos de Atila e Bleda destruíron ou tomaron as cidades romanas de Viminacium, Margus, Sigindunum (Belgrado) e Sirmium. Tras unha breve tregua en 442, os hunos continuaron os seus ataques e saquearon Ratiara, Naissus (Niš), Serdica (Sofía), Filipópolis (Plovdiv) e Arcadiópolis. Antes de que a situación se volvese aínda máis crítica, o emperador Teodosio II admitiu a súa derrota e comprometeuse a entregar unha indemnización de 1963 quilos de ouro ós hunos, ademais de triplicar os tributos acordados en Margus e pagar 12 sólidos por cada prisioneiro romano liberado.
Bleda morreu no ano 445, ó parecer durante unha cacería xunto co seu irmán Atila. Sempre se especulou que a súa morte non fora accidental.
Blender

Blender é un programa informático de código aberto, de Blender Foundation, para modelaxe, animación, texturas, composición, renderizado, edición de vídeo e creación de aplicacións interactivas en 3D: xogos, presentacións e outros, a través de seu motor de xogo integrado, Blender Game Engine. Está dispoñíbel para GNU GPL, versión 2 ou posterior. Blender posúe aínda partes licenciadas sobre Python Software Foundation License.
O programa é multiplataforma, estando portado para diversos sistemas operacionais. Blender desenvolve ferramentas similares ás doutros programas propietarios, que inclúen avanzadas ferramentas de simulación, dinámica de corpo ríxido, dinámica de fluídos, ferramentas de modelaxe baseadas en modificacións, ferramentas de animación de personaxes, un sistema de composición baseado en nós de texturas e imaxes, e un editor de imaxe e vídeo, con soporte a posprodución. Inclúe soporte Python como linguaxe de script, que pode ser usada en Blender.
Bleona

Bleona Qereti, nada en Korçë o 14 de maio de 1979, é unha cantante albanesa. Discografía
Kam Qejfin Tim (1997)
Nese Me Do Fort (1999)
S'me Behet Vone (2001)
Ik Meso Si Dashurohet (2002)
Ti Nuk Di As Me Ma Lyp (2003)
Greatest Hits (2005)
Boom Boom (2005)
Mandarin (2007)
Blind Guardian

Blind Guardian é un grupo alemán de speed metal, formado en 1988. Coñecido sobor de todo polas letras épicas das súas cancións, en particular en torno ó ciclo artúrico, as cruzadas e á obra de Tolkien.
O grupo está considerado como un dos primeiros e máis influentes do power metal e o speed metal, formando parte da escena alemá do heavy/speed/power metal aparecida a mediados dos 80, na que tamén se inclúe a bandas coma Helloween, Running Wild, Accept, Grave Digger, Sinner ou Rage. Membros
Hansi Kürsch (vocalista)
André Olbrich (guitarra solista)
Marcus Siepen (guitarra rítmica)
Frederik Ehmke (batería, percusións, frautas)
Membros Anteriores
Thomas Stouch (batería, comezos - 2004) Discografía
Sinxelos
"A Past and Future Secret" (1995)
"Mr. Sandman" (1996)
"Mirror Mirror" (1998)
"And then there was Silence" (2001)
"The Bard's Song (In the Forest)" (2003)
"Fly" (2006)
Vídeos
Imaginations Through The Looking Glass (2004, Dobre DVD)
Blitzingen

Blitzingen é un concello suízo do distrito de Goms, no cantón de Valais. A súa poboación é de 83 habitantes (2011).
Block D 11S824

Block D 11S824, tamén coñecido simplemente como Block D, é o nome dun foguete soviético usado como remolcador espacial. Características
O Block D 11S824 foi un foguete usado como remolcador espacial lanzado mediante foguetes Proton. Non dispoñía de sistema de guiado, xa que os comandos de guiado proviñan da carga útil. Foi inicialmente deseñado para ser usado no programa N1-L3 de exploración lunar tripulada e que nunca foi levado a cabo.
Block D-1 11S824M

Block D-111S824M, tamén coñecido simplemente como Block D-1 é o nome dun foguete soviético usado como remolcador espacial. Características
O Block D-111S824M foi un foguete usado como remolcador espacial lanzado mediante foguetes Proton e descendente do Block D 11S824. Non dispoñía de sistema de guiado, xa que os comandos de guiado proviñan da carga útil.
Block D-2 11S824F

Block D-211S824F, tamén coñecido simplemente como Block D-2 é o nome dun foguete soviético e ruso usado como remolcador espacial. Características
O Block D-211S824F foi un foguete usado como remolcador espacial lanzado mediante foguetes Proton K/D-2 e descendente do Block D 11S824. Non dispoñía de sistema de guiado, xa que os comandos de guiado proviñan da carga útil. Foi utilizado para enviar sondas a Marte.
Block DM 11S86

Block DM 11S86, tamén coñecido como Block DM, é o nome dun foguete soviético e ruso usado como remolcador espacial e etapa superior. Características
O Block DM 11S86 foi un foguete usado como remolcador espacial ou etapa superior para ser usado con foguetes Proton K/DM, con sistema de guiado incluído e inicialmente usado para a inserción de satélites militares na órbita xeoestacionaria ou en órbitas de media altura.
Block DM-2 11S861

Block DM-211S861, tamén coñecido comercialmente como Block DM1 ou simplemente como Block DM-2 (non confundir co Block DM2) é o nome dun foguete soviético e ruso usado como remolcador espacial e etapa superior. Características
O Block DM-211S861 foi un foguete usado como remolcador espacial ou etapa superior para ser usado con foguetes Proton e descendente do Block DM 11S86, cun sistema de guiado mellorado. Inicialmente foi usado para a inserción de satélites militares na órbita xeoestacionaria. Comercialmente desígnase Block DM1 e usa un adaptador fabricado por Saab para o lanzamento de satélites baseados no bus AS 4000.
Block DM-2M 11S861-01

Block DM-2M 11S861-01, tamén coñecido como Block DM-2M e comercialmente como Block DM3 ou Block DM4, é o nome dun foguete ruso usado como remolcador espacial e etapa superior. Características
O Block DM-2M 11S861-01 foi un foguete usado como remolcador espacial ou etapa superior para ser usado con foguetes Proton, con sistema de guiado incluído e inicialmente usado para a inserción de satélites militares na órbita xeoestacionaria. A versión comercial Block DM3 leva un adaptador fabricado por Saab para lanzar satélites baseados no bus Hughes HS 601 e a versión Block DM4 úsase para poñer en órbita satélites co bus FS-1300. Tódalas versións usan un queroseno sintético que lles permite ser máis eficientes que a versión do que proceden, o Block DM-211S861.
Block DM-5 17S40

Block DM-517S40, tamén coñecido simplemente como Block DM-5 e comercialmente como Block DM2, é o nome dun foguete ruso usado como remolcador espacial e etapa superior. Características
O Block DM-517S40 foi un foguete usado como remolcador espacial ou etapa superior para ser usado con foguetes Proton. Usa sistema de guiado e é unha modificación do Block DM-211S861 para uso con cargas útiles máis pesadas e cun tipo de adaptador diferente. A versión comercial denomínase Block DM2, usa un adaptador para satélites Iridium e está pensado para poñer varios satélites en órbita dunha soa vez en órbitas de media altura.
Block L Molniya 8K78

Block L Molniya 8K78 é o nome dun foguete soviético usado como remolcador espacial e etapa superior. Características
O Block L Molniya 8K78 foi un foguete usado como remolcador espacial ou etapa superior para ser usado con foguetes Molniya. Deseñado orixinalmente por Korolev, foi Isayev quen se encargou da produción.
Block L Molniya 8K78M

Block L Molniya 8K78M é o nome dun foguete soviético usado como remolcador espacial e etapa superior. Características
O Block L Molniya 8K78M foi un foguete usado como remolcador espacial ou etapa superior para ser usado con foguetes Molniya M.
Blonde (filme de 2022)

Blonde é un filme estadounidense de 2022 escrito e dirixido por Andrew Dominik. Baséase na novela homónima de 2000 escrita por Joyce Carol Oates. O filme é unha versión ficticia da vida e a carreira da actriz estadounidense Marilyn Monroe, interpretada por Ana de Armas. O elenco está composto por Adrien Brody, Bobby Cannavale, Xavier Samuel e Julianne Nicholson.
Blonde estreouse o 28 de setembro de 2022 a través de Netflix, onde conta con versión substitulada en galego.
Blood Red Shoes

Blood Red Shoes é un dúo de rock alternativo inglés procedente de Brighton, formado por Laura-Mary Carter e Steven Ansell. A banda leva publicados seis álbums de estudio, Box of Secrets (2008), Fire Like This (2010), In Time to Voices (2012), Blood Red Shoes (2014), Get Tragic (2019) e Ghosts on Tape (2022), ademais de varios EPs e vinilos de 7" nos seus primeiros anos. En 2014 a banda fundou o seu propio selo discográfico, Jazz Life.
Bloque

Bloque, quinteiro ou rueiro é un conxunto de edificios que forman unha unidade dentro da estrutura dunha cidade, normalmente este conxunto está delimitado por rúas. En xeral a súa forma é cuadrangular, mais en moitas cidades, especialmente en Europa, os quinteiros son totalmente irregulares.
O tamaño dun bloque pode variar moito. As dimensións (en metros) dos quinteiros do ensanche de: L'Eixample (Barcelona): 113x113.
Barrio de Salamanca (Madrid): 80x80.
Bloque da táboa periódica

A táboa periódica dos elementos pode dividirse en bloques de elementos segundo o orbital que estean ocupando os electróns máis externos. No diagrama amósanse os bloques nos que se divide a táboa periódica estándar.
Os bloques chámanse segundo a letra que fai referencia ao orbital máis externo: s, p, d e f. Podería haber máis elementos que encherían outros orbitais, pero non se sintetizaron ou descubriron; neste caso continúase coa orde alfabética para nomealos.
Hai outras formas de agrupar aos elementos en distintas familias. Véxase serie química.
Bloque de apartamentos

Un bloque de apartamentos ou bloque de pisos é un edificio alto construído cunha finalidade residencial, aínda que neles tamén se poden atopar oficinas, almacéns ou locais comerciais nos baixos.
Os bloques de apartamentos teñen vantaxes económicas e técnicas nas áreas cunha densidade de poboación alta. En contraste coas vivendas unifamiliares e os edificios baixos, os bloques de pisos acollen máis habitantes nunha área reducida de terra e reduce o custo das infraestruturas municipais.
A construción de edificios altos xeralizouse en todo o mundo trala invención do ascensor e co emprego de materiais de construción baratos e abundantes como o formigón armado.
Bloque do leste

Durante a guerra fría, o Bloque do Leste, tamén chamado Bloque soviético e campo socialista, comprendía os seguintes países de Europa central e oriental: Bulgaria, Romanía, Hungría, a República Democrática Alemá, Polonia, Albania, a Unión Soviética e Checoslovaquia. O Bloque do Leste adoita considerarse idéntico ao Pacto de Varsovia. Outra das organizacións que reunían aos países do bloque era o Consello de Axuda Mutua Económica.
Iugoslavia nunca formou parte do Bloque do Leste nin do Pacto de Varsovia. Malia ser un estado socialista, o seu líder Josip Broz Tito chegou ao poder grazas ao seu mando sobre a resistencia partisana durante a segunda guerra mundial e sempre mantivo unha política de distanciamento e autonomía respecto da influente Unión Soviética. O goberno iugoslavo mantívose neutral durante a guerra fría e foi un dos fundadores do Movemento de Países Non Aliñados.
Pola súa banda, o goberno de Albania (tildado de estalinista) tamén logrou o poder sen axuda soviética como consecuencia da segunda guerra mundial. Albania rompeu a súa relación coa Unión Soviética a comezos dos anos 1960, aliñándose coa República Popular Chinesa e a súa posición antirrevisionista.
As nacións do Bloque do Leste foron, en ocasións, mantidas dentro da esfera de influencia soviética mediante a forza militar. O Exército Vermello invadiu Hungría en 1956 logo dunha revolta anticomunista. Tamén Checoslovaquia foi invadida, en 1968 e por tropas do Pacto de Varsovia, co obxecto de poñer fin a un período de liberalización coñecido como a Primavera de Praga. Esta política foi denominada Doutrina Brezhnev e asentábase, segundo a argumentación soviética, na obrigación que tiñan os estados socialistas de sosterse uns a outros de acordo ao establecido no Pacto de Varsovia. A Primavera de Praga non era para os seus críticos outra cousa que un retorno progresivo ao capitalismo, o que xustificaba segundo este razoamento a intervención militar. Os críticos da Unión Soviética falaban á súa vez de social-imperialismo.
O Bloque do Leste disolveuse polo colapso dos diferentes estados socialistas que o formaban, case todos os cales deixaron directamente de existir. O golpe definitivo foi a disolución da Unión de Repúblicas Socialistas Soviéticas mesma, bastión político e militar do Bloque, a fins de 1991.